
Denne strategiplanen er retningsgivande for verksemda til Institutt for historie i perioden 2007-2010, både for leiinga ved instituttet og dei tilsette. Strategien omfattar både forskings- og undervisningsaktiviteten og er basert på at det skal vera ein tett relasjon mellom desse sidene ved instituttet si verksemd. Alle kronologiske periodar frå mellomalderen opp til vår eiga tida skal vera representert både på forskings- og undervisningssida, antikken på undervisningssida. Institutt for historie stiller høge krav både til forskingsaktiviteten og viljen til å utvikla og betra undervisningsformer og –tilbod..
Forsking

Instituttet har som mål at dei tilsette framleis skal delta aktivt både i det nasjonale og internasjonale forskarfellesskapet. Dette set store krav til samarbeid internt og til å utvikla faglege nettverk både på fakultetsnivået og i den internasjonale forskarverda, særleg i nordområda. For å oppnå dette er det viktig både å ha nokre samla mål for forskingsaktiviteten og ein politikk for instituttet si verksemd som stimulerer til utoverretta verksemd og samarbeid. Det er ei prioritert oppgåve å styrka dei samarbeidsrelasjonane som alt er etablert til ulike institutt på fakultetet, til dømes gjennom forskarskolen CEPIN.
Satsingsområde: 

Forskinga ved Institutt for historie ligg tett opp til dei måla som er trekt opp i strategiplanane for Det samfunnsvitskaplege fakultetet (vedtatt 4.12.2006) og Universitetet i Tromsø (vedtatt 23.11.2006). Følgjande område har stått sentralt gjennom mange år og vil vera dei viktigaste forskingsfelta også i den neste treårsperioden:
1) Nordområdehistorie. Innanfor dette feltet er det tre forskingsgrupper, som er delvis overlappande:
a. Det er eit temaområde som gjeld relasjonar innanfor Barentsregionen, særleg relasjonen mellom Noreg og Russland. Dette området er dekka av eit eige professorat i nordområdestudiar (Jens Petter Nielsen), og det er sidan byrjinga av 1990-talet bygd opp eit nettverk som omfattar dei fleste universiteta i nordområda, særleg dei russiske. Ein del av aktiviteten på dette feltet har  i dei siste åra har vore knytt opp mot prosjektet ”The Modernization Processes in the Barents Region”, Nettverket (med Einar Niemi som IHI sin representant i styret)  bak dette prosjektet vil halda fram i åra framover med utgangspunkt i eit arbeid for å systematisera kunnskap om Barentsregionens generelle historie. Sidan våren 2006 har det vore eit forskingssamarbeid mellom IHI og IST på prosjektet ”Norge, Russland og nordområda”. Det er eit mål å utvida dette prosjektet både tematisk og kronologisk. Innanfor dette området er det for tida to stipendiatstillingar (Kari Myklebost og Elisabeth Olsen). Instituttet har knytt til seg Tatjana Jackson ved Det russiske vitskapsakademiet i Moskva som professor II som ein brubyggjar i høve til relevante historikarmiljø i Russland. Instituttet har inngått ein intensjonsavtale med historikarmiljøet i Murmansk om forskings- og undervisningssamarbeid. Eit element i dette er eit seminar kvart andre år som alternerer mellom Murmansk og Tromsø, med oppstart i Murmansk våren 2007. Samarbeidet som har vore med historikarmiljøet ved Pomoruniversitetet i Arkhangelsk vil bli vidareført. Instituttet tar sikte på å byggja ut samarbeidet med Barentsinstituttet i Kirkenes.

b. Polarhistorie har i fleire år vore eit viktig satsingsområde for instituttet. Dette arbeidet resulterte i trebindsverket Norsk Polarhistorie i 2004 og den engelske utgåva ”Into the Ice. The History of Norway and the Polar Regions” i 2006. Dette satsingsområdet vil bli vidareført i dei komande åra, med Einar-Arne Drivenes som hovudansvarleg. Det er for tida knytt to doktorgradsstudentar til dette feltet (Harald Dag Jølle og Mary Jones). 
c. For det fjerde har det vore eit engasjement på nordnorsk regionhistorie gjennom mange år, som vil bli vidareført innanfor prosjektet ”Regionalisering, regionalisme og modernisering i nord. Eit komparativt studium av regionbygging i nordområda, med særleg vekt på Nord-Norge (Einar Niemi og Hallvard Tjelmeland). Det er for tida to stipendiatar som er knytt til dette feltet (Helge Pedersen og Ketil Zachariassen). 
Nordområdedimensjonen er også sterkt fokusert i dei fleste forskingstema som er nemnd nedanfor:

2) Urfolks og minoritetshistorie. 
a. Samisk historie har i mange år vore eit hovudsatsingsområde, med ein eigen toppstilling (Henry Minde). To andre tilsette har også samisk historie som hovudarbeidsfelt (Lars Ivar Hansen og Bård A. Berg). I 2004 vart noko av verksemda på dette feltet oppsummert i eit felles arbeid av historikaren Hansen og arkeologen Bjørnar Olsen i verket ”Samenes historie fram til 1750”. Dette vil bli vidareført av bind to med fleire av instituttet sine tilsette som forfattarar i løpet av dei komande år. Arbeidet med samisk historie har også vore forankra i eit nettverk omkring urfolkshistorie meir allment, mellom anna i det fleirfaglege prosjektet ”The Challenge of Indigenous: Politics of Rights, Resources and Knowledge” som nå er avslutta og som har ein stipendiatstilling på IHI (Jukka Nyyssönen). Det er eit mål at denne breie, komparativt og relasjonelt orienterte tilnærminga til samisk historie, kan halda fram i perioden. Det er for tida tre doktorgradsstudentar knytt til dette feltet (Nyyssönen, Arne Johansen Ijes og Birgit Larsen) og ein postdoktor (Karin Granqvist).  
b. Det har også gjennom mange år vore drive forsking på nasjonale minoritetar ved IHI, først og fremst kvenane si historie. Einar Niemi har vore hovudansvarleg for dette området, mellom anna som medlem av styringsgruppa for det siste forskingsprogrammet i NFR på kvensk historie og kultur. Det er for tida to doktorgradsstudentar på kvensk historie (Lena Aarekol og Helge Guttormsen). Det er også ein stipendiat på taterhistorie (Anne Minken). Ved instituttet er det også opparbeidd forskingskompetanse på innvandringshistorie, som er relevant i høve til studiet av norsk fleirkulturalitet. Det er eit mål å byggja ut den komparative dimensjonen i studiet av dei nasjonale minoritetane. 

IHI tar sikte på å halda på posisjonen som nasjonalt leiande på urfolkshistorie og nasjonale minoritetars historie (med hovudvekt på kvenane).
3) Creating the New North. Manifestations of central power in th North AD 1000-1600). Dette tverrfaglege og tverrfakultære programmet er basert på eit samarbeid mellom IHI, IAR og kunstvitskap (Hum.fak.). Tematisk dreier det seg om å forstå korleis det nordlegaste Europa vart omforma frå ein arena av differensierte arktiske grupper til ein nordleg periferi i statar dominert av sentra i sør. Den historiefaglege delen av programmet er forankra i mellomaldergruppa på instituttet (Lars Ivar Hansen og Richard Holt). Våren 2007 var to stipendiatar ved IHI knytt til dette programmet (Sigrun Høgetveit Berg og Stefan Figenschow). Frå 2006 har instituttet på ny fått fast stilling i tidleg nytid (Rune Hagen, med hekseprosessane og representasjon av nordområda i tidleg moderne tid som forskingsfelt). Tema frå Creating the New North blir følgd opp også for perioden etter 1600 ved eit universitetsstipend frå våren 2007 (knytt til prosjektet Etnistitet, samfunn og religion i Nord 16-1800). Tatjana Jackson sitt engasjement som professor II er særleg knytt til mellomalder og dette programmet. 

4) Andre sentrale forskingstema: 
a. Byhistorie har vore eit sentralt forskingsfelt for fleire tilsette ved IHI gjennom mange år. Det har også vore gjennomført to doktorgradsprosjekt innanfor dette feltet (Oddvar Svendsen og Steinar Aas, som disputerte i 2006 og 2007), og ein doktorgradsstudent er i sluttfasen med sitt prosjekt i 2007 (Wilhelm Karlsen). Richard Holt  vidarefører denne tradisjonen med forsking på norsk og europeisk byhistorie i mellomalderen. 
b. Afrikansk historie og utviklingsstudiar  har vore eit forskingsfelt for ei av dei tilsette i mange år (Randi Rønning Balsvik), og det vil bli vidareført også i dei komande åra. Det har vore avlagt to disputasar innanfor dette området (Hamadou 2005 og Christine Smith-Simonsen 2007). Våren 2007 blir det lyst ut ein postdoktorstilling med tema frå afrikansk historie, med sikte på at ei stilling innanfor afrikansk historie kan lysast ut etter at Rønning Balsvik har gått over i eit reint forskings- og vegleiingsengasjement ved instituttet.  
c. Det er eit sterkt miljø for vitskapshistorie ved instituttet (Narve Fulsås og Einar-Arne Drivenes, stipendiatane Harald Dag Jølle og Per Pippin Aspaas og gjesteforskar Terje Brundtland). Det vil vera eit mål i perioden å utvikla vitskapshistorie som felt ved IHI. Fleire på instituttet har dessutan arbeidd med kulturhistorie og intellektuell historie, dei siste åra særleg Narve Fulsås som i seinare tid har vore knytt til arbeidet med det nasjonale storverket ”Henrik Ibsens skrifter. 
d. Migrasjon og demografiske studiar har i mange år stått sentralt ved instituttet, og blir vidareført i Einar Niemi sitt prosjekt på transnasjonal migrasjon. Det er to doktorgradsstudentar knytt til dette området i dag (Olav Tysdal og Birgit Larsen). Det vil vera eit mål å etablera eit nærare samarbeid med Registreringssentralen for historiske data i dei komande åra. 

e. Det har vore forska ein del på nordnorsk religionshistorie ved IHI, først og fremst læstadianismen og samisk sjamanisme (Drivenes,  Hagen. Hansen, Minde og Niemi), og det er for tida to doktorgradsstudentar med religionshistoriske tema (Kari Førre og Hans Erik Aarek).  Det er eit mål å følgja opp det samarbeidet med Institutt for religionsvitskap som vart innleia i 2006.
Forskingsseminaret:
Sidan midten av 1970-talet har instituttet hatt eit samanhengjande seminar, både i vår- og haustsemesteret, der tilsette, stipendiatar og andre forskarar har kunna leggja fram skriftlege arbeid til diskusjon og fagleg kvalitetssikring. Dette er ein viktig institusjon som vil bli vidareført. Det er ein plattform både for faglege diskusjonar og for gjensidig presentasjon av eige forskingsarbeid som styrkar instituttet si evne til fagleg samhandling. Det skal gjelda ein norm på instituttet om oppmøteplikt for dei tilsette og stipendiatane, dersom ikkje presserande oppgåver legg hindringar i vegen.
Produksjonsmål og faglege stimuleringstiltak:

Med overgangen til resultatbasert finansiering har forskingsaktivitet også blitt sentralt for evna til å vidareføra den stillingsstrukturen som er nødvendig for eit historisk institutt ved eit breiddeuniversitet. Det inneber for det første at instituttet som heilskap må ta sikte på å halda opp det relativt høge nivået på produksjonen av publiseringspoeng. Eit rimeleg måltal kan vera 1,5 publiseringspoeng per førstestillingskompetente, i gjennomsnitt for heile staben, per år. Både av faglege og økonomiske grunnar vil det vera ønskeleg med ein større innsats på skriving av søknader på forskingsprosjekt. Frå og med budsjettåret 2007 har det blitt lagt inn ein forskingskomponent i finansieringa av instituttet. Det må setjast av ein større post på budsjettet enn tidlegare for å stimulera til auka aktivitet når det gjeld forskingsformidling og søknadsskriving. Storleiken må fastsetjast av instituttstyret ut frå den gjeldande økonomiske situasjonen. Her vil det etter søknad kunne løyvast middel til språkvask og omsetting av artiklar for internasjonal publisering, og til frikjøp for skriving av søknader – anten ved eit fast kronebeløp eller undervisningstid (ettertidig). I løyving frå dette fondet vil dokumenterbar aktivitet tilleggjast vekt. Det er viktig å ha ein jamn rekruttering av stipendiatar, og eit minstemål kan vera 2-3 nye stillingar og eit tilsvarande tal på disputasar, kvart år i gjennomsnitt for perioden.
Forskingsformidling
Det er ein viktig del av samfunnsoppdraget vårt å formidla faget og forskinga til eit breiare publikum. Det nordnorske historieseminaret har vore den viktigaste kanalen til det historieinteresserte publikummet i landsdelen. Det har gått uavbrote sidan 1975, alternerande mellom dei tre nordlegaste fylka, og vil bli vidareført i åra som kjem. IHI har stått bak fleire store forskings- og formidlingsprosjekt, slik som Nordnorsk kulturhistorie (to bind 1994), tromsøområdets historie (fire bind 1994-1996) og Norsk polarhistorie (2004 og 2006). Det er eit mål for perioden å arbeida vidare for å realisera planar om ei nordnorsk religionshistorie, Barentsregionens historie (i samarbeid med dei andre universiteta i regionen) og eit prosjekt på 1940-talshistorie som omfattar den andre verdskrigen i nordområda og dei verknader den hadde. Uavhengig av om det blir innført ein eigen formidlingskomponent i finansieringssystemet, er det instituttet sin politikk at formidling også utanfor dei vitskaplege kanalane skal vera ei prioritert oppgåve. Skriftserien Speculum Boreale vil bli vidareført. Samarbeidet med Norsk historisk forening, avdeling Tromsø (Hifo), har vore fruktbart i ein formidlingssamanheng og vil bli vidareført. Den komande perioden vil bli sterkt prega av arbeidet med to store konferansar som IHI har ansvar for: Norske historiedagar i 2008 og Nordisk historiekonferanse i 2011.
Undervisning:

Det er  eit grunnleggjande premiss for undervisningstilbod på universitetsnivå at det skal vera forskingsbasert. Samstundes vil det vera skilnader på opplegg alt etter nivået studentane er på og balansen mellom oversyn og fordjuping. Institutt for historie vil ivareta dette på to måtar: Ved å sikra at vi har tilsette i alle hovudperiodar frå mellomalder og fram til vår eiga tid og ved at det er ein emneportefølje som er forankra i den forskinga som dei tilsette driv. Det er eit mål at alle dei vitskapleg tilsette skal ha utvikla eit emne for kvart nivå, dvs. 1000-, 2000- og 3000-nivået. IHI har også engasjert seg i eit samarbeid med Institutt for filosofi, Institutt for religionsvitskap og Hum.fak. om eit årsstudium i antikkens kultur, der vårt institutt er inne med eit emne om antikkens historie. Det vil gå kvart år framover i ein periode, og ein antikkhistorikar er engasjert i ein deltidsstilling for å driva dette (Per-Bjarne Ravnå). 

IHI vil i komande periode intensivera arbeidet med å ta i bruk nye undervisnings- og evalueringsformer for å utvikla eit meir aktivt læringsmiljø. Det har kontinuerleg vore drive eit arbeid for å utvikla nye undervisningsopplegg ved instituttet. Frå våren 2007 vil dette også bli forankra i eit samarbeid med ein stipendiat ved IPLU som skal arbeida med universitetspedagogikk. Dei erfaringane som vart gjort på HIS 1004: Antikkens historie hausten 2006, med samlingsbasert undervisning i kombinasjon med utvikling av elektroniske mapper, skal bearbeidast med sikte på å integrera digitale hjelpemiddel i undervisninga i noko større grad enn i dag. Erfaringane med bruk av Internett i studiesamanheng tilseier at historikarane sin særlege kompetanse på kjeldebruk og kjeldekritikk må reaktualiserast ved å byggja ut studietilbodet på kjeldekritikk og informasjonskompetanse. Det er eit mål å utvikla eit nærare samarbeid med Universitetsbiblioteket og Statsarkivet i Tromsø.

Den studiereforma som vart iverksett i 2003, gir opningar for utvikling av nye, tverrfaglege undervisningstilbod. Instituttet er involvert i tre slike med eigne emne: Arctic Norway (30 studiepoeng, saman med sosialantropologi og statsvitskap), Russlandsstudiar (bachelor) og Urfolksmaster. Dette er vellukka tiltak som vi vil vera med på å vidareføra. Instituttet skal framleis vera open for å delta i nye tverrfaglege tilbod, men erfaringane tilseier også at det er ei kapasitetsgrense for kor langt det er mogleg å gå. Det vil bli vurdert oppretta studieretningar på aktuelle felt og utarbeidd forslag til korleis bachelorprogrammet i historie kan få ein god fagleg samanheng.

Institutt for historie har ein lang tradisjon for distanseundervisning, på alle nivå. 20-poengsemnet ”Nordnorsk landskap og kultur” (samarbeid mellom arkeologi, geologi og historie) er godt tilpassa endringane i læreplanar i skoleverket og kompetansebehovet elles i kulturadministrasjon og reiseliv, og vil bli vidareført. Det same gjeld for 30-poengsemnet Samisk kulturkunnskap. I komande periode vil emnet Antikkens historie bli tilbydd også som distansestudium, og det skal utarbeidast eit distansetilbod på masternivå med grensehistorie i nordområda som tema. Arbeidet med å kartleggja vilkåra for ein joint master på nordisk nivå vil halda fram.
Rekrutterings- og seniorpolitikk
Institutt for historie har svært skeiv alders- og kjønnssamansetning. Instituttet har hatt god rekruttering av stipendiatar, slik at det er grunn til å gå ut frå at aldersstrukturen vil bli meir allsidig i løpet av dei næraste 5-10 år. Kjønnsstrukturen er frå våren 2007 blitt heilt prekær, etter som det nå ikkje lenger er kvinner i fast stilling ved instituttet. Det stiller krav til ein medviten politikk for å rekruttera kvinner. På lang sikt er det grunn til å venta ei endring også på dette punktet, då det dei siste åra har blitt rekruttert fleire kvinnelege enn mannlege doktorgradsstudentar. Instituttet har med eigne middel valt å forlenga professor II-engasjementet til Tatjana Jackson, som i første periode vart lønna av universitetet sentralt som del av ei kvinnesatsing. Instituttet har dessutan valt å øyremerka postdoktorstillinga i afrikansk historie for kvinner, og stillinga på dette området vil ikkje bli utlyst før etter at postdoktorperioden er over. Instituttet vil i åra framover vera særskilt merksam på betydninga av å rekruttera kvinner. Ein aukande del av staben vil i åra som kjem, koma innanfor dei ordningar som gjeld for fakultetet og universitetet sin seniorpolitikk. Desse tiltaka skal instituttet iverksetja når retningslinene ligg føre. I løpet av perioden skal det gjerast ei utgreiing av kva seniorpolitiske tiltak som kan vera aktuelle. Instituttleiar skal gjennomføra milepælsamtalar med dei som har passert 58 år. Aldersstrukturen er slik at instituttet må utvikla ein rekrutteringspolitikk, til dømes ved å arbeida for å få fleire postdoktorstillingar.

